To personer er blevet straffet for at have kastet rotter efter FC Københavns spiller i lokalderbyet på Brøndby Stadion.

Arvefjendeopgøret mellem Brøndby og FC København den 17. april blev skæmmet af kasteskyts fra hjemmeholdets fans.

Der var ikke tale om 'almindeligt' kasteskyts som ølkrus, men derimod blev der kastet døde rotter efter FCK-spillerne Ludwig Augustinsson og Benjamin Verbic i forbindelse med et hjørnespark.

Brøndby har efterfølgende kigget videoovervågningen på stadion igennem og har identificeret to personer, som begge er blevet tildelt en karantæne på 12 måneder fra stadion og en afgift på 5.000 kroner.

- Vi var og er stadig ærgerlige over, at fokus efter derbyet var rettet mod de få, der kan ikke kunne finde ud af at opføre sig anstændigt og ikke på selve kampen og de mange fans, der rent faktisk opførte sig som rigtige fodboldfans. Det er derfor tilfredsstillende, at den efterforskning, vi igangsatte straks efter slutfløjt, i dag har båret frugt, siger sportschef Troels Bech i en pressemeddelelse.

De to personer slipper ikke nødvendigvis med en straf fra Brøndby IF.

En eller flere tilskuere kastede rotter på banen, da Brøndby og FCK mødtes i Superligaen mandag eftermiddag. Foto: Anders Kjærbye / Scanpix Danmark

I pressemeddelelsen skriver klubben nemlig, at Københavns Vestegns Politi er i gang med at undersøge, hvorvidt de har overtrådt love, som gør, at de kan retsforfølges.

- Som vi sagde efter Derbyet, har vi Danmarks mest atmosfærefyldte fodboldstadion og hjemmebanen for Danmarks suverænt bedste fans. Nogle enkelte individer skal ikke ødelægge det for det store fællesskab, siger Troels Bech.

Efter kampen var der også problemer med nogle af Brøndbys tilskuere, der kom i karambolage med politiet. Her blev der kastet med sten og fyrværkeri efter ordensmagten. To personer blev anholdt.

En større gruppe brøndbyfans kom i klammeri med politiet efter kamp på Brøndby Stadion. Video: Esben Christensen

Kampen mellem Brøndby og FCK endte med en udesejr på 1-0.

FCK har et forspring på 13 point ned til netop Brøndby på andenpladsen.